Nikolaj Villumsen (EL), 2013-04-30:
I bemærkningerne til forslaget fra Enhedslisten står, at vi synes, der skal være en selskabsskat på 25 pct., så når De Konservative siger, at Enhedslisten bare vil sætte selskabsskatten op og op, er det ganske enkelt ikke korrekt.
Der har været nogle, der troede, at Enhedslisten ikke gik ind for internationalt samarbejde om skat.
Det vil jeg også gerne mane i jorden.
Vi støtter en finansiel skat på transaktioner, så hvis nogen skulle være i tvivl om det, jamen så står det forhåbentlig klart efter den her ordførertale.
Det her forslag handler ikke om en tilslutning til Europa-Kommissionens forslag om total harmonisering af skat, hvilket andre har troet.
Det her er et forslag om et mellemstatsligt samarbejde.
Vi har foreslået, at det skulle være på skattesatsen.
Det er blevet påpeget fra forskellige partiers side, at det kunne være godt, at det også handlede om skattebasen.
Altså, ligesom når man er til julefrokost, hvor man både kan spise sild og drikke snaps, ender det nogle gange meget godt.
Sådan er det også med det, Enhedslisten foreslår her, og hvis man ville have været med til det i udvalgsarbejdet i stedet for bare at afvise det fra start, kunne vi nok have fundet frem til en meget god aftale.
Derfor synes jeg også, det er dybt tragisk, at vi nu står i en situation, hvor de eneste, der vil bakke op om arbejdet for minimumsgrænser, åbenbart er Enhedslisten.
Helt overordnet er det jo sådan, at den finansielle krise har betydet et stort pres på de offentlige budgetter, og at den har skabt et behov for at hente økonomiske midler til velfærd og til offentlige investeringer.
Alligevel er det globale gennemsnit for virksomhedsskatter faldet i samme periode, både på lokalt plan, i OECD og i EU.
Jeg synes, det er dybt beklageligt, at udviklingen er gået den vej.
Jeg synes, virksomhederne bør være med til at betale for krisen, så regningen også påhviler dem, som har tjent og stadig tjener store penge, og ikke alene påhviler de svageste i vores samfund.
Regeringen deltager med støtte fra Venstre og Konservative desværre aktivt i ræset mod bunden ved at sænke selskabsskatten herhjemme.
Både G20 og Europa-Kommissionen har i den senere tid været aktive i debatten om skatteunddragelse og er kommet med både hensigtserklæringer og planer om, hvordan man undgår skattely og international skatteunddragelse.
Men den mest effektive måde at undgå disse problemer på er naturligvis ved at sørge for, at der ikke er mening i at spekulere i at flytte fra et land til et andet, fordi niveauet for virksomhedsbeskatning har et fælles minimumsniveau.
Det er afgørende for os, at der arbejdes i retning af, at det er lige meget, hvor man vælger at være skattepligtig, og at man er tvunget til at bidrage til fællesskabet, ligesom alle andre gør.
I Enhedslisten mener vi derfor, at et minimumsniveau på virksomhedsbeskatning på globalt plan, internationalt, på europæisk plan mellem alle de lande, der til at starte med har lyst, men hvor forhåbentlig flere vil komme med, kunne være et effektivt instrument i bekæmpelsen af skattely og skatteunddragelse.
Det ville være et tiltrængt initiativ for at kunne indbringe højst nødvendige skatteindtægter, for at kunne finansiere velfærdssamfundet, for at kunne finansiere midler, som kunne bruges fra det offentliges side til at investere i skabelsen af arbejdspladser.
Jeg synes kun det er rimeligt, at de store virksomheder, at de bredeste skuldre, bidrager til at betale regningen for krisen.
Og jeg synes, det er dybt tragisk, at vi i dag har hørt det ene parti efter det andet i den her sal afvise at være med til at arbejde i retning af, at virksomhederne kommer til at være med til at betale, når køen af arbejdsløse er lang, og det er dem, de syge og de studerende, der skal tvinges til at betale.